Veeltaligheid, maar nie Afrikaans nie, by universiteite aangemoedigDr. Blade Nzimande. Foto: Kopano Tlape/GCIS AfriForum neem kennis van die taalbeleidsraamwerk vir openbare instellings vir hoër onderwys, wat op 30 Oktober 2020 in die Staatskoerant gepubliseer is. Dié beleid word hiervolgens deur dr. Blade Nzimande, minister van hoër onderwys, wetenskap en tegnologie gepromulgeer. Dit verskaf die raamwerk waarbinne openbare instellings soos universiteite hul taalbeleide moet opstel. Dit het tot stand gekom ter aanvulling van die taalbeleid vir hoër onderwys van 2002, nadat weinig sedert 2002 gedoen is om die gebruik van inheemse tale aan hierdie instellings te bevorder. Volgens Alana Bailey, AfriForum se hoof van Kultuursake, word dit verwelkom dat die raamwerk beklemtoon dat ruimte vir meer tale as net Engels aan openbare instellings geskep moet word en dat dié instellings aangemoedig word om meer te doen om inheemse tale te bevorder. Terselfdertyd kom dit voor asof die raamwerk se definisie van inheemse tale nie Afrikaans insluit nie, wat kommerwekkend en aanvegbaar is. “Die aanhef tot die raamwerk verklaar dat dit ’n hersiening van 2002 se taalbeleid vir hoër onderwys is en poog om die uitdaging van die onderontwikkeling en onderbenutting van amptelike Afrikatale by hoër onderwysinstellings die hoof te bied, terwyl die standaard en gebruik van tale wat reeds ontwikkel is, in stand gehou word,” verduidelik Bailey. “Laasgenoemde klink na bemoedigende nuus vir Afrikaans, maar helaas is die werklikheid dat Afrikaans die afgelope dekade feitlik geheel en al uit openbare hoëronderwysinstellings gedryf is. Dit is dus van weinig betekenis vir die behoud van Afrikaans as medium van onderrig op tersiêre vlak. Dit is positief dat die waarde van veeltaligheid by instellings sterk beklemtoon word. As ideologiese agendas uit prosesse geweer sou kon word, sou die raamwerk tog die weg vir ’n beter toekomstige taalbestel aan universiteite kon baan.” Bailey sê teen hierdie agtergrond beskou, is dit ironies dat die Universiteit van Suid-Afrika (Unisa) by die konstitusionele hof aansoek gedoen het om verlof om te appelleer teen die uitspraak van die hoogste hof van appèl vanjaar ten gunste van AfriForum se aansoek dat Afrikaans as onderrigmedium aan dié instelling behou word. AfriForum sal die inwerkingstelling van die taalbeleidsraamwerk moniteer om te verseker dat Afrikaanse studente se taalregte so ver as moontlik beskerm word.